ព័ត៌មាន​អន្តរជាតិ​សង្ខេប៖ ៣០ កញ្ញា
នេះជា​ព័ត៌មាន​អន្តរជាតិ​សង្ខេបពី​វីអូអេ​ខ្មែរ ​​​ថ្ងៃទី៣០ ខែ​កញ្ញា ឆ្នាំ​២០១១។
ប្រធានាធិបតីនៃប្រទេសភូមាបានថ្លែងនៅថ្ងៃសុក្រនេះថា សំណង់ទំនប់ទឹកវារីអគ្គិសនីមួយដែលប្រទេសចិនជួយគាំទ្រ នឹងត្រូវបញ្ឈប់ជាបណ្តោះអាសន្ន។ ក្រសួងការពារប្រទេសយេម៉ែនបានឲ្យដឹងថា បុព្វជិតអ្នកមូលវិវដ្ដនិយមដែលមានកំណើតនៅសហរដ្ឋអាមេរិក ព្រះតេជគុណ Anwar al-Awlaki បានត្រូវប្រហារជីវិត។ លោកប្រធានាធិបតី Ali Abdullah Saleh នៃប្រទេសយេម៉ែន បានថ្លែងថា លោកមិនចុះចេញពីតំណែងទេ ដរាបណាគូប្រជែងនយោបាយសំខាន់ៗរបស់លោកនៅមានអំណាចនិងឥទ្ធពលនៅក្នុងប្រទេសតទៅទៀត។ មន្រ្តីប្រទេសប៉ាគីស្ថាននិយាយថា យន្តហោះគ្មានអ្នកបើកមួយគ្រឿងរបស់សហរដ្ឋអាមេរិក បានបាញ់កាំជ្រួចជាច្រើនគ្រាប់ទៅលើរថយន្តមួយគ្រឿងនៅក្នុងតំបន់កុលសម្ព័ន្ធភាគពាយ័ព្យនៃប្រទេសប៉ាគីស្ថាន បណ្តាលឲ្យមនុស្សបីនាក់ស្លាប់ដែលគេសង្ស័យថាជាជនសកម្មប្រយុទ្ធ។ ប្រធានគណបក្សគ្រប់គ្រងអំណាចនៃប្រទេសកូរ៉េខាងត្បូង បានឆ្លងព្រំដែនចូលទៅក្នុងប្រទេសកូរ៉េខាងជើងនៅថ្ងៃសុក្រនេះ ដើម្បីបំពេញទស្សនកិច្ចរយៈពេលមួយថ្ងៃ នៅមជ្ឈមណ្ឌលឧស្សាហកម្មរួមរវាងប្រទេសទាំងពីរ។ តុលាការជាន់ខ្ពស់របស់កោះហុងកុង បានអនុញ្ញាតឲ្យអ្នកបម្រើតាមផ្ទះជាតិហ្វីលីពីនម្នាក់ មានសិទ្ធិដាក់ពាក្យសុំចូលជាអនិកជនអចិន្ត្រៃយ៍ នៅក្នុងសេចក្តីសម្រេចជាប្រវត្តិសាស្រ្តមួយសម្រាប់ជនបរទេសដែលជាអ្នកធ្វើការនៅក្នុងតំបន់រដ្ឋបាលពិសេសរបស់ប្រទេសចិននេះ។ ចិនបានបាញ់្បង្ហោះយានអាវកាសមួយដែលគ្មានមនុស្សបើកបរ ដែលគេពិព័ណ៌នាថាជាជំហានដំបូងឆ្ពោះទៅរកការស្ថាបនាស្ថានីយអវកាសរបស់ខ្លួន។ យានអាវកាសមានទម្ងន់៨តោនកន្លះនេះមានឈ្មោះហៅថា Tiangong-1 មានន័យថាវិមានដូចឋានសួគ៌ ត្រូវបានបាញ់បង្ហោះពីទីតាំងវាលខ្សាច់ Gobi នៅភាគពាយព្យប្រទេស នៅយប់ថ្ងៃព្រហស្បតិ៍។ យានអាវកាសនោះត្រូវបានបាញ់បង្ហោះដោយកម្លាំងរ៉ុកកែត Long March 2FT1។ លោកនាយករដ្ឋមន្ដ្រី Wen Jiabao បានមើលការបាញ់បង្ហោះនេះ។ រដ្ឋបាលលោកអូបាម៉ា បានថ្កោលទោសការវាយប្រហាររបស់ក្រុមគាំទ្ររដ្ឋាភិបាលស៊ីរី ដែលបានគ្រវែងប៉េងប៉ោះនិងដុំថ្មទៅលើលោក Robert Ford ឯកអគ្គរដ្ឋទូតសហរដ្ឋអាមេរិកនៅថ្ងៃព្រហស្បតិ៍។ ក្រុមមន្ដ្រីប៉ាគីស្ថានបានបដិសេធការអះអាងរបស់សហរដ្ឋអាមេរិក អំពីទំនាក់ទំនងរវាងសេវាស៊ើបការសម្ងាត់សហរដ្ឋអាមេរិកជាមួយនឹងក្រុមសកម្មប្រយុទ្ធអាហ្វហ្គានីស្ថាន ដែលមានទំនាក់ទំនងជាមួយពួកអាល់កៃដា ហើយបានបដិសេធសម្ពាធពីក្រៅប្រទេសឲ្យធ្វើអ្វីច្រើនថែមទៀតនៅក្នុងសង្គ្រាមប្រឆាំងភេរវកម្ម។ បណ្ដាញទូរទស្សន៍ Al Jazeera ឲ្យដឹងថា កងកម្លាំងសន្ដិសុខអេហ្ស៊ីបបានទៅលុកលុយនៅការិយាល័យរបស់ខ្លួននៅទីក្រុង Le Caire មានពេលពីរដងហើយនៅខែនេះ ហើយបានវាយដំបុគ្គលិកនិងរឹបអូសយកគ្រឿងឧបករណ៍។ លោក Hugo Chavez ប្រធានាធិបតីនៃប្រទេសវេនេហ្សូអេឡា កំពុងតែបដិសេធសេចក្ដីរាយការព័ត៌មានថាលោកត្រូវបានដឹកទៅកាន់មន្ទីរពេទ្យជាបន្ទាន់ ដោយមកពីជំងឺតម្រងមូត្រ ដែលឈប់ដំណើរការដែលទាក់ទងនឹងការព្យបាលជំងឺមហារីករបស់លោក ដែលគេមិនបានបញ្ជាក់ថាជាជម្ងឺមហារីកប្រភេទអ្វី។ មេធាវីការពារក្ដីបព្វជិតអ៊ីរ៉ង់កាន់សាសនាអ៊ីស្លាម ដែលត្រូវបានទទួលសាលក្រមមានទោសប្រហារជីវិតក្នុងបទលះបង់ចោលសាសនានិយាយថាលោកសង្ឃឹមថាសាលាឧទ្ធរណ៍នឹងលែងឲ្យកូនក្ដីរបស់លោកមានសេរីភាព។ មនុស្សយ៉ាងតិចពីរនាក់បានស្លាប់នៅរដ្ឋធានី Sana'a ប្រទេស យេម៉ែន ដែលនៅទីនោះមានការពើបប្រយុទ្ធគ្នាយ៉ាងខ្លាំងរវាងកងកម្លាំងស្មោះត្រង់ចំពោះលោកប្រធានាធិបតី Ali Abdullah Saleh  និងក្រុមកុលសម្ព័ន្ធប្រដាប់អាវុធដែលបានចូលទៅខាងក្រុមអ្នកជំទាស់។